《江风图为刘太仆二丈题》
明代·李东阳

寒空木落江呼汹，叠浪如山乱堆垄。云拖雨脚随长流，万里蛟龙作人踊。

独有一叶之扁舟，舵侧帆欹未肯休。颓洲断岸地卼臲，远树绝岛天沈浮。

眼前万象错慌惚，仓卒遇之宁暇求。由来适意在顷刻，此外岂复千金谋。

南人使船如使马，梦落江湖若飘瓦。君看白首波涛中，笑杀矶头钓鱼者。

高堂惨澹开丹青，坐见四壁皆沧溟。酒酣击节歌不成，感慨忽与欢娱并。

昔公江汉初扬舲，亦如湘累浮洞庭。一朝奋起在平地，健翮上可凌高冥。

谢安尚忆中流坐，师德何妨逆浪行。向来夷险竟何物，世间万事如浮萍。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。